Александер Хира

**Александер Хира**, *17. януар 1897, Вульховцѣ, Жупа Мараморош, Мадярске кральовство — †26. май 1983, Караганда, Казахстан — Епископ Мукачовскый (тайный) (од 30. децембра 1945 по 26. мая 1983), Папскый прелат. ректор Ужгородской духовной семинарии, русинскый сполоченскый дѣятель.

## Биография
### Походжѣня и штудии
Родив ся 17. януара 1897 в селѣ Вульховцѣ жупы Мараморош в многодѣтной родинѣ тамошного грекокатолицкого пароха Корнелия Хиры. Закончив пиаристску гимназию в Мараморош-Сигетѣ (1915). Зачав ся учити на Унгварской  духовной семинарии, одкы посланый на штудии до будапештской Католицкой Универзиты Петера Пазманя (теологична факулта), по закончѣню котрых быв яко неженатый рукоположеный на священика епископом-ординарием Антонийом Паппом 19. децембра 1920. 
### Чехословацка доба
Быв капланом-кооператором епископской резиденции и архиварьом (в Ужгородѣ, тогды уже чехословацком, 1920–1922). Наступно, в роках 1922–1923 — священиком в родном селѣ, 1923–1924 капланом-кооператором в селѣ Терново Тячовского району. В року 1924 епископ Антоний Папп йменовав о.&nbsp;Александра Хиру спиритуалом (духовным наставником) Ужгородской духовной семинарии, а неодовго новый епископ Петр Гебей поклав го професором истории Церкви и каноничного (церковного) права в духовной семинарии. Наступный епископ Александер Стойка в року 1933 возвысив Александра Хиру в годность каноника, а неодовго йменовав го ректором семинарии, на котрой функции быв до . 
### Мадярска доба
При далшой змѣнѣ режима новы мадярскы уряды заставили епископа Стойку пропустити Александра Хиру з ректорства, заскарживши го з украинского национализма (до року 1934 быв членом проводу Христианско-народной партии, котру створив Волошин) и дали го под домашный арешт и дозор мадярской полиции. Аж на жаданя было му дозволено вернути ся до професорства в духовной семинарии, де выучовав предметы моралности и пасторалной теологии.

В апрѣлю 1943 Папа Пий XII. удѣлив му титулу *Папского прелата*. То была рѣдка на тот час честь про русинского духовника. Перед приходом Червеной армады быв высвяченый епископ Теодор Ромжа, котрый уже наперед, чекаючи репресии против Грекокатолицкой Церкви и доставши дозвол Апостолской Столицѣ, в децембрѣ 1944 тайно йменовав о.&nbsp;Александра Хиру своим генералным викарьом, а 30. децембра 1945 тайно рукоположив го на помочного епископа.
### Совѣтска доба
По забивствѣ Теодора Ромжѣ совѣтска влада зажадала од Александра Хиры, жебы перейшов на православие и сполупрацовав в организации подряджѣня Мукачовской грекокатолицкой епархии Московской патриархии. Не добивши ся свого, 10. фебруара 1949 арештовали го и заскаржили з активности в Христианско-народной партии, антисовѣтской и антикомунистичной агитации, роботѣ про чужоземны розвѣдкы. 6. августа  1949 шпециалным судом быв засудженый на 25 рокы нученой роботы в лаграх ГУЛАГу и конфишкацию маетку. 

Кару одбывав в лаграх Тайшета (угляны долы, при озерѣ Байкал), Кемерова (або Кузнецка — кузбасскый трудовый лагер), а пак в Омской области (концлагер на рѣцѣ Иртыш). 6. септембра 1956, коли по смерти Сталина Никита Хрущов выголосив амнестию про политичных арештантох, Хира быв амнестованый и вывольненый. Вернувши ся дому, обновив контакт з викарьом Николайом Муранийом и продовжив тайну епископску службу. Але 7. януара 1957, коли докончовав богослужбу на Роздво, быв прилапленый милициов. За тото быв выказаный з Украины.
### На выгнаню
Пробовав ся намѣстити в Литвѣ, але был выказаный ай одты. Выѣхав до Караганды, де достав роботу в рудокопни, а тайно докончовав душпастырску роботу меджи католиками розличных народности, што там были на высланю. Аж в року 1977 в Карагандѣ была официално зарегистрована католицка громада, а отець Александер Хира быв официално ей помочным священиком. Тайно зоставав епископом подземной Мукачовской грекокатолицкой епархии, путовав до Ужгороду час од часу, просячи каждый раз дозвол навщѣвити родину, и так тайно повнив тоты повинности, котры суть лем в компетенции епископох (иншы тыж в тайности повнив викарь епархии отець Николай Мураний). Такым способом рукоположив за рокы 1956–1983 35 священикох и трьох
епископох.

В року 1980 в Карагандѣ освятив новопоставленый храм св.&nbsp;Йосифа, закладеный в року 1977, и достали поздравну телеграму од Апостолской Столицѣ. 17. януара 1982, в день свого 85-роча епископ Александер Хира тыж  достав поздравну телеграму, подписану Держсекретарьом Ватикана кардиналом Агостино Казароли. Умер 26. мая 1983 на 87. року живота и 63. року душпастырской службы. Погребеный под стѣнами храма, котрый воздвигнув зо своима вѣрниками. 28. апрѣля 1989 Прокуратуров Закарпатской области регабилитованый.

## Честь памяти
30 августа 1985 на его гробѣ освятили величественный надгробок з надписом по старославянскы, нѣмецкы и латинскы, приготовленый ним самым завчасу, котрый обсягуе найважнѣйше, подля его властной думкы:  «†АЛЕКСАНДЕР ХИРА. Епископ. Папскый прелат. Ректор Ужгородской духовной семинарии...» Ему не дозволено было назвати ся католиком, та повѣв “Папскый прелат”, што еднозначно свѣдчить о католицком епископѣ, а найвецей хотѣв, обы го тямили як ректора Ужгородской духовной семинарии. В сучасности мощи епископа Александра Хиры ся покоять внутри храма св.&nbsp;Йосифа в Карагандѣ. Уже по зысканю Казахстаном независимости часть его мощи была перенесена вѣрниками до Мукачовской грекокатолицкой епархии. Суть в току приготовны роботы про беатификацию епископа Александра Хиры.

В Новосибирску в року 2011 отвореный Епархиалный центер имени епископа-сповѣдника Александра Хиры.

## Жерела и одказы
* 
* 
* 
* **Хланта О. В.**: Хіра Олександр Корнилович  Сс.&nbsp;349–350.

## Референции

Катеґорія:Русиньскы єпіскопы
Катеґорія:Грекокатолицкы епископы